b'\n_START_ARTICLE_\nDjibouti-Eritrea-krigen\n_START_SECTION_\nBakgrunn\n_START_PARAGRAPH_\nDen n\xc3\xa5v\xc3\xa6rende grensen mellom Djibouti og Eritrea stammer fra en grenseavtale mellom Italia og Frankrike som spesifiserte at grensen skulle g\xc3\xa5 ved Ras Doumeira-halv\xc3\xb8ya ved r\xc3\xb8dehavskysten. Grenseavtalen innebar ogs\xc3\xa5 en demilitarisering av \xc3\xb8yer utenfor kysten. Siden Eritrea ble selvstendig i 1991, har det ikke eksistert enighet rundt tolkningen av denne grenseavtalen. I 1996 gikk de to landene nesten til krig mot hverandre etter at Djibouti anklaget Eritrea for \xc3\xa5 bombe Ras Doumeira.\n_START_SECTION_\nEritreas infiltrasjon i Djibouti\n_START_PARAGRAPH_\nI januar bad eritreiske styrker om tillatelse til \xc3\xa5 krysse grensen for \xc3\xa5 hente sand for \xc3\xa5 bygge en vei. I stedet for \xc3\xa5 gj\xc3\xb8re dette, okkuperte de en fjelltopp i regionen. Den 16. april hevdet Djibouti at eritreiske styrker hadde satt opp fortifikasjoner p\xc3\xa5 djiboutisk side av grensen. Djibouti bad FN om \xc3\xa5 intervenere, og henviste til eritreiske kart som viste Ras Doumeira som eritreisk territorium. Eritrea benektet at landet var i konflikt med Djibouti._NEWLINE_Etiopias statsminister Meles Zenawi uttalte den 15. mai at konflikten utgjorde en trussel mot fred og sikkerhet p\xc3\xa5 Afrikas horn, og at Etiopia ville intervenere for \xc3\xa5 sikre sin adgang til havet dersom det ble ansett som n\xc3\xb8dvendig. Siden Eritrea ble selvstendig i 1991, hadde Etiopia v\xc3\xa6rt avhengig av Djibouti for havtilgang._NEWLINE_Eritreas president Isaias Afewerki nektet for at eritreiske tropper hadde krysset grensen.'